Video: Oudpres. Zuma buite hof toe seun verskynDuduzane Zuma in die hof (12 Julie 2018). Foto: Lindi Masinga/ANA Duduzane Zuma, seun van oudpres. Jacob Zuma, het Donderdag net vlugtig in die Randburg-landdroshof verskyn voordat die saak teen hom tot Augustus uitgestel is. Zuma word aangekla in verband met die dood van twee passasiers van ŉ minibustaxi in Februarie 2014. Phumzile Dube, ŉ Zimbabwiër, is dood nadat Zuma se Porsche teen die minibustaxi gebots het waarin sy ŉ insittende was. Nog ŉ passasier, Nanki Jeanette Mashaba‚ het ernstige beserings opgedoen en later in die hospitaal gesterf. Zuma staan tereg op twee aanklagte van strafbare manslag, asook ŉ aanklag van nalatige bestuur. Die saak is tot 23 Augustus uitgestel sodat die staat en verdediging ŉ afskrif van die dossier kan ontvang en albei partye ingelig word oor die verloop van die geregtelike doodsondersoek. Oudpres. Zuma het tydens die hofverrigtinge in ŉ motor buite die hof gesit, maar nie uitgeklim nie. Duduzane is op waarskuwing vrygelaat. Maandag was Duduzane ook in die beskuldigdebank in verband met omkoopgeld van R600 miljoen wat hy na bewering aan die destydse adjunkminister van finansies, Mcebisi Jonas, aangebied het in ruil vir gunste vir Duduzane se sakevennote, die berugte Gupta-broers, Ajay en Atul. Die sakeman is toe op borgtog van R100 000 vrygelaat nadat hy met enkelboeie in die hof gebring is. Zuma, wat al die afgelope paar maande nie in die land was nie, het verlede week na Suid-Afrika teruggekeer om die begrafnis van sy broer, Vusi Nhlakanipho, by te woon. Hy moes Maandag sy paspoort oorhandig as deel van sy borgtogvoorwaardes.